En stillestående snebyge har kastet store mængder sne af sig på Læsø.

Torsdag morgen lå der ingen sne - torsdag aften kan kælken til gengæld roligt klargøres på Læsø. Det er blevet til masser af sne på øen i løbet af torsdag eftermiddag og aften, efter at en snebyge over Kattegat mere eller mindre har ligget stille dagen igennem. 15 centimeter er der kommet fra middagstid og frem til midt på aftenen torsdag, hvor det endnu sner på Læsø, lyder meldingerne. Også Vendsyssels kyst nær og lige syd for Frederikshavn har fået en del sne, hvor der lokalt meldes om op omkring 10 centimeter. Videoen ovenfor er fra Conni Hvirring Jensen, som forevigede snevejret på Læsø torsdag aften kort før klokken 20.00. Radarfilmen herunder viser snebygen, som altså nærmest ikke rørte sig ud af flækken hele dagen. Læsø er dermed det sted i Danmark, hvor der nu ligger mest sne. Torsdag morgen var det området omkring Sønder Omme i Midtjylland, der med otte centimeter havde mest sne.